Pulo Kokos

Pulo Kokos (Keeling) (hurup Arab Gundul: ; ;  atawa resminya Wilayah Pulo Kokos (Keeling) (hurup Arab Gundul: ; ;  entu Ostrali punya atu wilayah luar di Laotan Hindi, nglingkup atu kepuloan kecil nyang kira-kira di separohnya antara Ostrali ama Sélong èn rada deket ama Pulo Sumatra di Indonésia. Ni wilayah punya nama rangkep (semprakan resmi masupnya ni pulo ke Ostrali tahon 1955) ngasi unjuk kalo dulu bekèn juga' namanya Pulo Kokos atawa juga' Pulo Keeling.

Ni wilayah kebentuk deri dua pulo cincin nyang ada 27 pulo koralnya, cuman dua nyang kena diendekin, nya'entu Pulo Kulon (West Island) èn Pulo Ruma (Home Island). Penduduknya cuman 600-an orang èn kebanyakannya orang Melayu Kokos, nyang agamanya Selam Ahlusunah èn ngomong basa Melayu Kokos bakal basa pertamanya. Ni wilayah dibestir ama guwernemèn serèkat Ostrali punya Departemèn Inprastuktur, Gandaran, Pembangunan Daèrah, èn Ubung-ubungan jadi wilayah luar Ostrali. Barengan ama Pulo Natal (nyang barang 960 km atawa 600 mil punya jau ngètanin), ni pulo ngebentuk atu pengelompokan bestir Wilayah Laotan Hindi Ostrali. Cuman, tu penghuni pulo ngelah derajat kuasa-dèwèk liwat mejelis kampung sekiteran. Banyak ladènan umum, kaya' kesèhatan, didikan, belèd, diderakin ama negeri Ostrali Kulon, èn hukum Ostrali Kulon diterepin kecuali di diaranin ama guwernemèn serèkat. Ni wilayah juga' maké kode pos Ostrali Kulon.

Ni pulo ditemuin tahon 1609 ama atu kapitèn merin Britani nama Wiliam Keeling. Cuman, tu témpo belon ada orangnya. Baru semprakan awal-awal abad ke-19 dah mulain ada pengendeknya. Pengendek nyang awal-awal entu John Clunies-Ross, tukang dagang ekot, ama kebanyakan deri pengendek nyang sekarang entu turunan deri pegawé-pegawé ras Melayu nyang diboyong gawé ke dia punya ondernèming kopra. Kulawarga Clunies-Ross merènta entu pulo jadi lènstèlsel perorangan bakal 150 tahon punya lama, dengen pala kuarga nyang biasa dianggep jadi résidèn mahistrat. Britani nyedèk ni pulo tahon 1857, èn tulus dibestir dah ama dia pada deri Sélong atawa Singapur. Ni wilayah diangsrongin ke Ostrali tahon 1955, bagèn kata ampé 1979 ni wilayah punya kabèhan banda tana masing empunyanya kulawarga Clunies-Ross.

 Ruju'an 

Category:Asia
Category:Ostrali
Category:Asia Kidul-wètan